b'\n_START_ARTICLE_\nGlesborg\n_START_SECTION_\nFaciliteter\n_START_PARAGRAPH_\nB\xc3\xb8rneby Glesborg best\xc3\xa5r af skole med 103 elever, fordelt p\xc3\xa5 0.-6. klassetrin, SFO for alle klassetrin med 67 b\xc3\xb8rn og b\xc3\xb8rnehave med plads til 50 b\xc3\xb8rn, heraf h\xc3\xb8jest 10 vuggestueb\xc3\xb8rn. B\xc3\xb8rnebyen har 28 ansatte, heraf 10 l\xc3\xa6rere._NEWLINE_N\xc3\xb8rre Djurs Hallen har stor og lille hal, multisal og m\xc3\xb8delokale. Den benyttes af h\xc3\xa5ndboldklubben N\xc3\xb8rre Djurs HK, som ogs\xc3\xa5 st\xc3\xa5r for motionscentret._NEWLINE_Glesborg Forsamlingshus er opf\xc3\xb8rt i 1935. Det har en stor og en lille sal og drives af Glesborg Borgerforening, som ogs\xc3\xa5 st\xc3\xa5r for byflag og flagalle._NEWLINE_Glesborg Plejecenter er bygget i 2010-11. Det best\xc3\xa5r af 4 huse, der hver har 15 lejligheder p\xc3\xa5 38 m\xc2\xb2 med egen terrasse og udgang til husets f\xc3\xa6llesareal og atriumhave._NEWLINE_Glesborg har to dagligvareforretninger, pizzeria, l\xc3\xa6gehus og fris\xc3\xb8r.\n_START_SECTION_\nHistorie\n_START_PARAGRAPH_\nI 1901 beskrives Glesborg s\xc3\xa5ledes: "Gl\xc3\xa6sborg med Kirke, Skole, L\xc3\xa6gebolig, Kro, Markedsplads (Marked i Apr. og Sept.) og Telefonst.". M\xc3\xa5lebordsbladene viser desuden et jordemoderhus, det lave m\xc3\xa5lebordsblad tillige et mejeri.\n_START_SECTION_\nGjerrildbanen\n_START_PARAGRAPH_\nGlesborg fik jernbanestation p\xc3\xa5 Gjerrildbanen, der blev \xc3\xa5bnet fra Ryomg\xc3\xa5rd til Gjerrild i 1911, forl\xc3\xa6nget fra Gjerrild til Grenaa i 1917 og nedlagt i 1956. For ikke at f\xc3\xb8re banen op til Glesborg, der ligger 50 m o.h., blev stationen placeret 2\xc2\xbd km mod nord ved landsbyen Hemmed, der ligger 23 m o.h. nede i Tre\xc3\xa5-dalen. Stationen havde 90 m krydsnings-/l\xc3\xa6ssespor med kv\xc3\xa6gfold. Fra hovedsporet f\xc3\xb8rte et 200 m langt stikspor til banens grusgrav._NEWLINE_4 km nordvest for stationen l\xc3\xa5 B\xc3\xb8nnerup Strand, hvis fiskere nu fik mulighed for at afs\xc3\xa6tte deres fisk med jernbanen. N\xc3\xa5r der var marked i Glesborg, indsatte banen s\xc3\xa6rtog mellem Ryomg\xc3\xa5rd og Gl\xc3\xa6sborg Station. _NEWLINE_Stationsbygningen er bevaret p\xc3\xa5 Hemmedvej 21. "Gjerrildstien", der er grusbelagt, f\xc3\xb8lger banens trac\xc3\xa9 p\xc3\xa5 7\xc2\xbd km med sm\xc3\xa5 afbrydelser p\xc3\xa5 tilsammen knap 1 km mellem Hemmed M\xc3\xb8llevej og Stendyssevej i Stenvad og p\xc3\xa5 5 km mellem Hemmed Kirkevej og Stokkebro i Gjerrild.\n_START_SECTION_\nStationsbyen\n_START_PARAGRAPH_\nGlesborg havde 350 indbyggere ved banens start. Hemmed havde ca. 50, men n\xc3\xb8d godt af at v\xc3\xa6re Glesborgs stationsby. I slutningen af 1940\'erne havde den 140 indbyggere, og der var opf\xc3\xb8rt forsamlingshus, brugsforening og fryseboks. Den havde flere h\xc3\xa5ndv\xc3\xa6rkere og handlende, bl.a. fris\xc3\xb8r og slagter.'